প্রশ্ন (৩২/২৩২) : সদ্য সঊদী ফেরৎ জনৈক ব্যক্তি ছালাত আদায়কালে রুকু হতে উঠে পুনরায় বুকে হাত বাঁধেন। এ ব্যাপারে জিজ্ঞাসা করলে তিনি জানান যে, সঊদী আরবের ইমামদেরকে এমনটাই করতে দেখেছেন। এমতবস্থায় কোনটি অধিক ছহীহ ও সুন্নাতসম্মত তা দলীল সহকারে জানাবেন।  -সিরাজুল ইসলাম  বাঁশদহা বাজার, বাঁশদহা, সাতক্ষীরা।  উত্তর :ছালাতে বাম হাতের উপর ডান হাত রাখার আম হাদীছের উপর (বুখারী, মিশকাত হা/৭৯৮) ভিত্তি করেই উক্ত বিষয়টি চালু হয়েছে। তবে রুকু থেকে উঠে ক্বওমায় দাঁড়ানোর নিয়ম সম্পর্কে হাদীছে খাছভাবে বর্ণিত হয়েছে যতক্ষণ না অস্থি সমূহ স্ব স্ব জোড়ে ফিরে আসে (বুখারী, মিশকাত হা/৭৯২)। এক্ষণে দুহাত সহ দেহের অস্থিসমূহকে স্ব স্ব জোড়ে ফিরে আসতে গেলে ক্বওমার সময় হাতকে তার স্বাভাবিক অবস্থায় ছেড়ে দেওয়াকেই ছহীহ হাদীছ সমূহের যথাযথ অনুসরণ বলে অনুমিত হয় (দ্রঃ ছালাতুর রাসূল (ছাঃ) ৯১-৯২ পৃঃ)।